Ny hybridmotor lover op til 45 km på literen

Elbiler stjæler det meste af opmærksomheden. Men nu forsøger kinesiske Geely at vende blikket tilbage mod hybriden med et nyt system, der ifølge bilproducenten kan presse benzinforbruget ned på et opsigtsvækkende lavt niveau.

Den kinesiske bilkoncern har præsenteret sin nye generation af hybridsystemet i-HEV, som står for “Intelligent Energy”. Geely hævder, ifølge CarNewsChina, at systemet har opnået et Guinness-verificeret forbrug på 2,22 liter pr. 100 kilometer ved blandet kørsel. Det svarer til cirka 45 kilometer på en liter benzin.

Geely satser bredt på den nye hybrid

Det nye hybridsystem er ikke udviklet til en enkelt specialmodel. Geely siger tværtimod, at teknologien skal ud i mærkets store volumenmodeller. De første biler med systemet bliver Geely Preface og SUV’en Geely Monjaro. Her er de officielle forbrugstal mere jordnære end rekordtallet: Preface i-HEV er opgivet til 3,98 liter pr. 100 kilometer efter WLTC, mens Monjaro i-HEV står til 4,75 liter pr. 100 kilometer.

Det er stadig lave tal for to almindelige familieorienterede modeller. Geely oplyser samtidig, at i-HEV-systemet senere skal rulles ud i flere af mærkets vigtige modeller, blandt andet Emgrand og Boyue, med en større udrulning planlagt i 2026.

Lavt forbrug uden stort batteri

Noget af forklaringen på hybridens comeback ligger i økonomien. En klassisk hybrid bruger et langt mindre batteri end både en elbil og en plug-in hybrid. Det gør teknologien billigere at producere og mindre følsom over for svingende priser på batteriråvarer.

Netop derfor satser flere kinesiske bilmærker nu hårdt på hybrider. Geely, Chery og Changan er blandt producenterne, der forsøger at presse forbruget ned mod 2 til 3 liter pr. 100 kilometer.

Geely fremhæver også, at systemet er udviklet til at levere stærk respons ved lave hastigheder og effektiv energi-genvinding i bykørsel. Ifølge Geely har hybridsystemet en termisk virkningsgrad på 48,4 procent, hvilket producenten kalder et af de højeste niveauer i serieproducerede biler. Den elektriske del af drivlinjen yder desuden 230 kW.

Det peger på en strategi, hvor hybriden ikke kun skal være sparsommelig, men også føles stærk og kvik i daglig brug.

Kineserne jagter Toyotas hjemmebane

Toyota har i årevis været kongen af hybrider, og mærket solgte ifølge egne tal omkring 4,4 millioner hybrider i 2025. Det svarer til 42 procent af Toyotas samlede salg. Nu forsøger kineserne at tage kampen op. Hvor Toyota især er kendt for driftssikre og nøjsomme hybrider, ser Geely ud til at ville kombinere lavt forbrug med højere elektrisk ydelse og mere moderne softwarestyring.

Se præsentationen af den nye motor her.

Ny hybridmotor lover op til 45 km på literen